ธปท.สั่งศึกษาปมแชร์ลูกโซ่
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) สั่งการให้ ธปท. ศึกษากระบวนการ
30 พ.ค. 2558

นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) สั่งการให้ ธปท. ศึกษากระบวนการและขั้นตอนของแชร์ลูกโซ่ที่กำลังระบาดในขณะนี้ เพื่อนำมาวางหลักเกณฑ์ในการกำกับดูแล เนื่องจากแชร์ลูกโซ่เหล่านี้มีบางขั้นตอนที่ใช้บริการทางการเงินในระบบ ผ่านสถาบันการเงินที่ไม่ได้รับอนุญาตในประเทศ หรือมีการตั้งระบบชำระเงินคล้ายกับธนาคารพาณิชย์ขึ้นมา รวมทั้งการระดมเงินของแชร์ลูกโซ่มีการนำไปซื้อเงินเสมือนจริง ที่ชำระหนี้ไม่ได้ตามกฎหมาย
ทั้งนี้ ธปท.ยังไม่มีความเข้าใจเรื่องเหล่านี้อย่างชัดเจน จึงต้องศึกษาถึงขั้นตอนการติดต่อซื้อขายสินค้าของแชร์ลูกโซ่ วิธีการหาลูกค้า สาเหตุที่ลูกค้าให้ความเชื่อถือกระทั่งนำเงินไปลงทุน หรือซื้อสินค้า ทั้งที่สินค้าบางประเภทดูไม่น่าเชื่อถือ นอกจากนี้ ในอนาคต ระบบการเงินและสถาบันการเงินของไทยจะต้องเข้าสู่ดิจิทัลที่จะมีการโอนเงินผ่านระบบอิเล็กทรอนิกส์และออนไลน์มากขึ้น ธปท.จึงต้องทำความเข้าใจ และนำมาวางระบบกำกับดูแลผลิตภัณฑ์ทางการเงินใหม่ๆ ให้ทันเหตุการณ์ และป้องกันการหลอกลวงที่จะเกิดขึ้นเพื่อคุ้มครองประชาชน